Návrh NARIADENIE EURÓPSKEHO PARLAMENTU A RADY, ktorým sa mení nariadenie (ES) č. 450/2008, ktorým sa ustanovuje Colný kódex Spoločenstva (modernizovaný Colný kódex), pokiaľ ide o dátum jeho uplatňovania /* COM/2013/0193 final - 2013/0104 (COD) */





DÔVODOVÁ SPRÁVA 1. KONTEXT NÁVRHU Cieľom nariadenia Európskeho parlamentu a Rady (ES) č. 450/2008 z 23. apríla 2008, ktorým sa ustanovuje Colný kódex Spoločenstva (modernizovaný Colný kódex)[1], bolo prispôsobiť colné predpisy tak, aby zodpovedali colnému a obchodnému elektronickému prostrediu, ale aj aby toto prostredie upravovali. Tým sa umožnilo colné predpisy dôkladne zrevidovať s cieľom zjednodušiť ich a lepšie štruktúrovať. Uvedené nariadenie nadobudlo účinnosť 24. júna 2008, ale uplatňuje sa, v súlade s článkom 188 ods. 2 , potom, ako sa začnú uplatňovať vykonávacie ustanovenia, a najneskôr od 24. júna 2013. Komisia 20. februára 2012 predložila Európskemu parlamentu a Rade návrh nariadenia, ktorým sa ustanovuje Colný kódex Únie[2], a to v podobe prepracovaného nariadenia (ES) č. 450/2008, s cieľom zrušiť a nahradiť ho pred jeho plánovaným dátumom začatia uplatňovania, na základe týchto potrieb: – odložiť dátum uplatňovania nariadenia (ES) č. 450/2008, aby správne orgány, ako aj hospodárske subjekty mali primeraný čas na vykonanie potrebných investícií a na zabezpečenie postupnej, záväznej, ale realistickej implementácie elektronických postupov; – zosúladiť nariadenie (ES) č. 450/2008 s požiadavkami Lisabonskej zmluvy, pokiaľ ide o delegovanie právomoci Komisii prijímať delegované alebo vykonávacie akty v súlade s článkami 290 a 291 Zmluvy o fungovaní Európskej únie; – upraviť niektoré ustanovenia nariadenia (ES) č. 450/2008, ktoré sa ukázali ako ťažko vykonateľné. Aj keď sú inštitúcie blízko k politickej dohode o konečnom znení nariadenia, riadny legislatívny postup pre uvedené prepracované znenie nebolo možné dokončiť včas tak, aby bolo možné prijatie a nadobudnutie účinnosti prepracovaného nariadenia pred termínom 24. júna 2013. Hlavné negatívne dôsledky, ktoré by vyplývali z takéhoto neprijatia, by boli tieto: – Nariadenie (ES) č. 450/2008 by sa začalo uplatňovať 24. júna 2013 bez akýchkoľvek platných aktov Komisie na podporu tohto uplatňovania a bez potrebného vývoja v oblasti IT, aby sa zabezpečilo dodržanie zásady použitia techník elektronického spracovania údajov podľa článku 5 ods. 1 uvedeného nariadenia; – Nariadenie (EHS) č. 2913/92 (v súčasnosti uplatňovaný Colný kódex Spoločenstva) by okrem iného bolo zrušené, čo by vyvolalo právnu neistotu v súvislosti s aktuálne uplatňovanými colnými predpismi a bolo by prekážkou udržania komplexného a konzistentného právneho rámca Únie pre colné záležitosti až do prijatia navrhovaného nariadenia. Komisia je z uvedených dôvodov a v rámci snahy pripraviť pohotovostný plán na predchádzanie vážnym ťažkostiam s colným právnym rámcom Únie presvedčená, že konečný dátum uplatňovania nariadenia (ES) č. 450/2008, ako sa stanovuje v jeho článku 188 ods. 2 druhom pododseku, sa bude pravdepodobne musieť odložiť s cieľom poskytnúť zákonodarcom primeraný čas na dokončenie procesu prijatia Colného kódexu Únie. Nový dátum uplatňovania považovaný za vhodný na tento účel by bol 1.11.2013. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Návrh neovplyvňuje podstatu nariadenia (ES) č. 450/2008, ale sa zameriava len na odloženie dátumu jeho uplatňovania, aby sa zohľadnil čas nevyhnutne potrebný na dokončenie legislatívneho postupu Európskeho parlamentu a Rady na zrušenie a nahradenie uvedeného nariadenia novým nariadením, ktorým sa ustanovuje Colný kódex Únie. Preto nie je potrebné zapojenie iných strán ako Európskeho parlamentu a Rady ani posúdenie vplyvu. 3. PRÁVNE PRVKY NÁVRHU Návrh pozostáva zo zmeny článku 188 ods. 2 druhého pododseku nariadenia (ES) č. 450/2008 s cieľom nahradiť dátum 24. júna 2013 dátumom 1.11.2013. Jeho právny základ je rovnaký ako pre zmenené nariadenie pri plnom zohľadnení Lisabonskej zmluvy: články 33, 114 a 207 Zmluvy o fungovaní Európskej únie (ZFEÚ). Článok 31 ZFEÚ už nemôže slúžiť ako právny základ právneho aktu ako navrhované nariadenie v dôsledku skutočnosti, že upravuje prijatie nelegislatívnych aktov. Tento odkaz v každom prípade nie je potrebný vzhľadom na rozsah a obsah uvedeného nariadenia. 4. VPLYV NA ROZPOČET Žiadny. 5. NEPOVINNÉ PRVKY Žiadne. 2013/0104 (COD) Návrh NARIADENIE EURÓPSKEHO PARLAMENTU A RADY, ktorým sa mení nariadenie (ES) č. 450/2008, ktorým sa ustanovuje Colný kódex Spoločenstva (modernizovaný Colný kódex), pokiaľ ide o dátum jeho uplatňovania EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej články 33, 114 a 207, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru[3], konajúc v súlade s riadnym legislatívnym postupom, keďže: (1) Nariadenie Európskeho parlamentu a Rady (ES) č. 450/2008 z 23. apríla 2008, ktorým sa ustanovuje Colný kódex Spoločenstva (modernizovaný Colný kódex)[4] nadobudlo účinnosť 24. júna 2008, avšak v súlade s jeho článkom 188 ods. 2 sa uplatňuje potom, ako sa začnú uplatňovať jeho vykonávacie ustanovenia a najneskôr 24. júna 2013. Nariadenie (ES) č. 450/2008 má nahradiť nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva[5]. (2) Komisia 20. februára 2012 predložila Európskemu parlamentu a Rade návrh nariadenia, ktorým sa ustanovuje Colný kódex Únie[6], a to v podobe prepracovaného nariadenia (ES) č. 450/2008, s cieľom nahradiť ho pred konečným dátumom začatia jeho uplatňovania. Riadny legislatívny postup však nie je možné dokončiť včas na prijatie uvedeného navrhovaného nariadenia a nadobudnutie jeho účinnosti pred konečným termínom 24. júna 2013. V dôsledku toho bez akéhokoľvek nápravného legislatívneho opatrenia by sa nariadenie (ES) č. 450/2008 uplatňovalo od uvedeného dátumu a nariadenie (EHS) č. 2913/92 by bolo zrušené. To by vyvolalo právnu neistotu v súvislosti s aktuálne uplatňovanými colnými predpismi a bolo by prekážkou udržania komplexného a konzistentného právneho rámca Únie pre colné záležitosti až do prijatia navrhovaného nariadenia. (3) Na predchádzanie vážnym ťažkostiam s colnými predpismi Únie a poskytnutie primeraného času zákonodarcom na dokončenie procesu prijatia Colného kódexu Únie by sa mal konečný dátum uplatňovania nariadenia (ES) č. 450/2008, ako sa stanovuje v článku 188 ods. 2 druhom pododseku uvedeného nariadenia, odložiť. Nový dátum uplatňovania považovaný za vhodný na tento účel je 1.11.2013. PRIJALI TOTO NARIADENIE: Článok 1 V článku 188 ods. 2 druhom pododseku nariadenia (ES) č. 450/2008 sa dátum „24. júna 2013” nahrádza dátumom „1.11.2013“. Článok 2 Toto nariadenie nadobúda účinnosť prvým dňom po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda [1] Ú. v. EÚ L 145, 4.6.2008, s. 1. [2] COM(2012) 64 final. [3] Ú. v. EÚ C , , s. . [4] Ú. v. EÚ L 145, 4.6.2008, s. 1. [5] Ú. v. EÚ L 302, 19.10.1992, s. 1. [6] COM(2012) 64 final.